থিম পুজোর বৃত্তে তারা ‘দূরের বলাকা’। কাছে গেলে নিউটাউনের বলাকা আবাসনের পুজো দেখে দর্শনার্থীরা বলতেই পারেন, ‘কিমাশ্চর্যম’!
আবাসন চত্বরে ঢোকামাত্র চোখে পড়বে ধানের গোলা, ঢেঁকি, ধান সেদ্ধ করার উনুন, তুলসীমঞ্চ— প্রান্তিক নগরীতে একটুকরো গ্রাম। এরই মধ্যে বিশাল বটবৃক্ষ। গাছের ডালে সবুজ পাতার আড়ালে তিন ধরনের মৌচাক। প্রতিমা দর্শন এখনও হল না তো! তার জন্য বটবৃক্ষের শিকড়ে পৌঁছতে হবে। প্রতিমা এখানে পাতালবাসী! 
মণ্ডপের চারপাশে শিকড়ের নানা অবয়ব দিয়েছেন শিল্পী উত্তম মণ্ডল। কোথাও নারী, কোথাও পুরুষ। তারই মধ্যে শিকড় বেয়ে উঠছে পোকামাকড়। শারদোৎসব হল প্রাণের স্পন্দন। সেই উৎসবের আনন্দকে বৃক্ষের বাঁধনে ফুটিয়ে তুলেছেন উত্তম। ওটাই থিম। বাঁশের কাঠামোর উপরে খড়, তার উপরে প্লাস্টার অফ প্যারিস এবং সিমেন্টের প্রলেপ। এরপর মাটির ছোঁয়া আনতে স্প্রে-রং করা হয়েছে। গাছের পাতা সিন্থেটিক কাপড়ের। পাতালে থাকার অনুভূতি দেবে আবহসংগীত।
শিল্পীর কথায়, ‘‘গাছের মূল হল শিকড়। শারদোৎসবের মধ্যেও শিকড়ের টান রয়েছে। প্রতিটি শিকড়কে পৃথক প্রাণ হিসাবে দেখেছি। মানুষের অবয়ব সেজন্যই। বহিরঙ্গে যা দেখি, অন্তরঙ্গে তার স্বরূপ বোঝাতে পুজোর চেয়ে ভাল মঞ্চ আর কী আছে!’’ পুজো কমিটির কর্তা সঞ্জয় সাউ বলেন, ‘‘আমাদের মণ্ডপে এলে মনে হবে মাঠের মধ্যে একটা বটবৃক্ষ দাঁড়িয়ে রয়েছে। সবুজ এবং পরিবেশ নিয়ে প্রতিবারই আমরা একটা বার্তা দিই। এবারও তার ব্যতিক্রম নয়।’’
নেহাৎ ঘটনাচক্র! পরিকল্পিত প্রান্তিক নগরীর সঙ্গে ইট-বালি-চুন-সুরকির যোগ কারও অজানা নয়। এখানে চায়ের দোকান, রাস্তার নাম, বাজার, সবুজায়ন এবং সৌন্দর্যায়ন— সবই ছকে ফেলা। যোগাযোগ ব্যবস্থায় ভাটা রয়েছে। রাতভর পুজো মণ্ডপ চষে ফেলা দর্শনার্থীর দেখা পাওয়া বিরল। পুজোর ক’দিন খাবারের স্টল, বিজ্ঞাপনের জাঁকজমক, কোলাহল, আড্ডার পরিবেশের নিরিখে একেবারে বিপরীত মেরুতে নিউটাউন। তবুও সমস্ত প্রতিকূলতাকে জয় করে সবুজের আরাধনায় প্রান্তিক নগরীর একটি আবাসন।
থুড়ি! নামে আবাসন হলেও এই পুজোর মজ্জায় মজ্জায় বারোয়ারি ছন্দ। সম্পাদক প্রসন্নকুমার রায়ের কথায়, ‘‘আবাসন এবং থিমপুজোর সংস্কৃতির সেতুবন্ধনের নাম বলাকা। দর্শনার্থীদের বলব, একবার ঘুরে যান। থিম পুজোর লড়াইয়ে আমরাও সাবালক!’’